ประชาชนจำนวนมากต่างทยอยเข้าชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง เพื่อสัมผัสบรรยากาศวิถีไทยย้อนยุคที่สวยงาม
บรรยากาศการจัดงาน อุ่นไอรัก คลายความหนาว สายน้ำแห่งรัตนโกสินทร์ ณ พระลานพระราชวังดุสิต และสนามเสือป่า ตลอดช่วงเช้าวันนี้ ประชาชนจากทั่วทุกสารทิศ รวมทั้งชาวต่างชาติ ทยอยเข้าร่วมชมงานอย่างต่อเนื่อง โดยพร้อมใจกันแต่งกายด้วยชุดไทยย้อนยุค และผ้าไทยในรูปแบบต่างๆ เพื่อให้เข้ากับบรรยากาศ ที่ถูกเนรมิตรให้เป็นพื้นที่จัดแสดงนิทรรศการบอกเล่าถึงประวัติศาสตร์ที่สำคัญของไทยและคุณค่าของสายน้ำแห่งรัตนโกสินทร์ ท่ามกลางอากาศที่เย็นสบาย ทำให้ทั่วพื้นที่การจัดงานเต็มไปด้วยความอบอุ่น เสมือนย้อนยุคกลับสู่อดีตกว่า 100 ปี ขณะที่ภายในงานประชาชนส่วนใหญ่ให้ความสนใจถ่ายภาพกับพระที่นั่งไอศวรรย์ทิพยอาสน์ หรือพระที่นั่งกลางน้ำในพระราชวังบางปะอิน และเรือพระที่นั่ง 4 ลำที่ถูกจำลองขึ้นพร้อมกับการประดับประดาด้วยดอกไม้เมืองหนาวหลากหลายชนิดที่มีสีสันสดใสไว้เป็นที่ระลึกด้วยความประทับใจ



นางสมบูรณ์ มงคล ผู้ที่มาร่วมงานจากจังหวัดฉะเชิงเทรา และสวมใส่ผ้าไทยซึ่งมีลวดลายที่เป็นเอกลักษณ์โดดเด่น เปิดเผยว่า รู้สึกดีใจและภูมิใจที่ได้มาร่วมงาน ซึ่งทุกพื้นที่การจัดงานตกแต่งได้สวยงามเป็นอย่างมาก และบรรยากาศดี
 
 


นอกจากนี้ ภายในสนามเสือป่าได้เปิดร้านค้าพระบรมวงศานุวงศ์ เพื่อให้ประชาชนได้ชิมอาหารจากตลาดบก ตลาดน้ำ และร่วมทำบุญด้วยการซื้อสลากชิงโชค มัจฉาพาโชค และสลากการกุศลชิงรางวัลมากมาย สำหรับประชาชนที่สนใจร่วมงานอุ่นไอรัก สามารถเดินทางไปได้ทุกวัน ที่พระลานพระราชวังดุสิตและสนามเสือป่า โดยวันอาทิตย์- วันพฤหัสบดี เปิดเวลา 10.00-21.00 น. ส่วนวันศุกร์และเสาร์ เปิดเวลา 10.00-22.00 น. จนถึงวันที่ 19 ม.ค.2562